[pic] | KOMISIJA EVROPSKIH SKUPNOSTI |

Bruselj, 10.7.2008

COM(2008) 445 konč.

Predlog

SKLEP SVETA

o podpisu in začasni uporabi vmesnega Sporazuma o gospodarskem partnerstvu med Evropsko skupnostjo in njenimi državami članicami na eni strani in srednjeafriškimi državami na drugi strani

(predložila Komisija)

OBRAZLOŽITVENI MEMORANDUM

Priloženi predlog je pravni instrument za podpis in začasno uporabo vmesnega Sporazuma o gospodarskem partnerstvu (SGP) med Evropsko skupnostjo in njenimi državami članicami na eni strani ter srednjeafriškimi državami[1] na drugi strani:

Predlog sklepa Sveta o podpisu in začasni uporabi vmesnega SGP.

Pred koncem leta 2007 ni bilo mogoče skleniti popolnega SGP s celotno srednjeafriško regijo in kot je bilo napovedano v Sporočilu Svetu in Evropskemu parlamentu z dne 23. oktobra 2007[2], je bil v izogib motnjam v trgovini med srednjeafriškimi državami, ki trenutno v vmesnem SGP zajemajo Kamerun, in Evropsko skupnostjo dogovorjen ta vmesni SGP do sklenitve popolnega SGP s celotno srednjeafriško regijo. Po parafiranju tega vmesnega SGP 17. decembra 2007 je bil Kamerun dodan na seznam držav, za katere velja trgovinski režim v okviru SGP, ki je bil uveden z Uredbo Sveta (ES) št. 1528/2007, sprejeto 20. decembra 2007. Navedena uredba omogoča predčasno uporabo trgovinskega režima v okviru SGP. S tem je bila preprečena prekinitev trgovine s Kamerunom ob prenehanju veljavnosti trgovinskih določb iz Priloge V Sporazuma iz Cotonouja 31. decembra 2007 in odstopanja STO, ki velja zanje.

Kot za najmanj razvite države velja od 1. januarja 2008 za vse druge srednjeafriške države razen Gabona in Republike Kongo pobuda „vse razen orožja“. Ta režim je na splošno enak prehodnemu trgovinskemu režimu Sporazuma iz Cotonouja, torej ne povzroča motenj za njihovo trgovino z Evropsko skupnostjo. Za Gabon in Republiko Kongo od 1. januarja 2008 velja običajni režim GSP, vendar jima je bila ponujena možnost, da se vključita v vmesni SGP. Do zdaj se za to nista odločila.

Vmesni SGP vsebuje določbe o blagovni menjavi, torej carinah in netarifnih ukrepih, instrumentih trgovinske zaščite, carinskem režimu in trgovinskih olajšavah, tehničnih ovirah v trgovini, sanitarnih in fitosanitarnih ukrepih, upravljanju gozdov in trgovini s proizvodi, povezanimi z gozdovi. Poleg tega zajema tudi določbe o razvojnem sodelovanju, ki določajo prednostna področja ukrepov za izvajanje SGP. Vmesni SGP vzpostavlja okvir sodelovanja na področju razvoja v zvezi s povečevanjem zmogljivosti in krepitvijo nacionalnih gospodarstev srednjeafriških držav. Poudarja namero Komisije in držav članic, da prispevajo v regionalni razvojni sklad.

Pogajanje o popolnem SGP z vsemi srednjeafriškimi državami se nadaljuje v skladu s pogajalskimi direktivami za sporazume o gospodarskem partnerstvu z državami AKP, ki jih je Svet sprejel 12. junija 2002. Vmesni SGP, ki ga je parafiral Kamerun, naj bi bil na voljo celotni regiji. Razširjen bo na podlagi rezultatov pogajanj o popolnem EGP leta 2008. Predvideva torej nadaljevanje pogajanj na regionalni ravni o ustanavljanju, storitvah in elektronski trgovini ter s trgovino povezanih pravilih.

V vmesnem SGP je do začetka njegove veljavnosti določena njegova začasna uporaba.

Komisija je rezultate pogajanj ocenila kot zadovoljive in skladne s pogajalskimi direktivami Sveta ter Svet naproša, naj:

- v imenu Evropske skupnosti odobri podpis vmesnega SGP s srednjeafriškimi državami;

- odobri začasno uporabo vmesnega SGP do začetka njegove veljavnosti.

- Predlog

SKLEP SVETA

o podpisu in začasni uporabi vmesnega Sporazuma o gospodarskem partnerstvu med Evropsko skupnostjo in njenimi državami članicami na eni strani in srednjeafriškimi državami na drugi strani

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 133 in 181 v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije[3],

ob upoštevanju naslednjega:

(1) Svet je 12. junija 2002 pooblastil Komisijo za začetek pogajanj o sklenitvi sporazumov o gospodarskem partnerstvu z državami AKP.

(2) Ta pogajanja o vmesnem Sporazumu o gospodarskem partnerstvu (v nadaljevanju „vmesni SGP“) so bila zaključena in vmesni SGP med Evropsko skupnostjo in njenimi državami članicami na eni strani ter srednjeafriškimi državami na drugi strani (to zajema Kamerun) je bil parafiran 17. decembra 2007.

(3) Člen 98(4) vmesnega SGP med Evropsko skupnostjo in njenimi državami članicami ter srednjeafriškimi državami tako določa začasno uporabo Sporazuma do začetka njegove veljavnosti.

(4) Vmesni SGP je treba podpisati v imenu Skupnosti in uporabljati začasno ob upoštevanju njegove poznejše sklenitve −

SKLENIL:

Člen 1

Podpis vmesnega Sporazuma o gospodarskem partnerstvu med srednjeafriškimi državami ter Evropsko skupnostjo in njenimi državami članicami se odobri v imenu Skupnosti, ob upoštevanju Sklepa Sveta o sklenitvi navedenega vmesnega Sporazuma o gospodarskem partnerstvu.

Besedilo vmesnega Sporazuma o gospodarskem partnerstvu je priloženo temu sklepu.

Člen 2

Predsednika Sveta se pooblasti, da določi osebe s pooblastilom za podpis vmesnega Sporazuma o gospodarskem partnerstvu v imenu Evropske skupnosti, ko bo sporazum sklenjen.

Člen 3

V skladu s členom 98(4) tega vmesnega Sporazuma o gospodarskem partnerstvu se vmesni Sporazum o gospodarskem partnerstvu uporablja začasno do zaključka postopkov za sklenitev. Komisija bo objavila uradno obvestilo o datumu začasne uporabe.

V Bruslju, […]

Za Svet

Predsednik […]

ZAKONODAJNI FINANČNI IZKAZ ZA PREDLOGE S PRORAČUNSKIM VPLIVOM, OMEJENIM IZKLJUČNO NA STRAN PRIHODKOV

1. NASLOV PREDLOGA:

SKLEP SVETA o podpisu in začasni uporabi vmesnega Sporazuma o gospodarskem partnerstvu med Evropsko skupnostjo in njenimi državami članicami na eni strani in srednjeafriškimi državami na drugi strani.

2. PRORAČUNSKE VRSTICE:

Poglavje in člen: 12/20

Znesek v proračunu za zadevno leto: 16 431 900 000 (PPP 2008)

3. FINANČNI VPLIV

( Predlog nima finančnih posledic.

( Predlog nima finančnega vpliva na odhodke, ima pa finančni vpliv na prihodke – učinek je naslednji:

4. UKREPI PROTI GOLJUFIJAM

Zaradi zaščite finančnih interesov Skupnosti pred goljufijami in drugimi nepravilnostmi lahko Komisija izvaja preglede na kraju samem in inšpekcije v skladu s členom 26 vmesnega Sporazuma o gospodarskem partnerstvu. Po potrebi Evropski urad za boj proti goljufijam (OLAF) vodi preiskave, ki so določene v Uredbi (ES) št. 1073/1999 Evropskega parlamenta in Sveta. Komisija bo redno pregledovala dokumentacijo in izvajala preglede na kraju samem.

5. DRUGE PRIPOMBE

Vse ostale carinske tarife na izdelke s poreklom iz navedenih regij ali držav AKP, ki so zaključile pogajanja o sporazumih o gospodarskem partnerstvu ali o sporazumih, ki vključujejo trgovinske sporazume v skladu z določbami STO, so bile s sprejetjem Uredbe Sveta 1528/2007 odpravljene. Zato s tem predlogom ni povezanih finančnih posledic.

[1] Na tej stopnji in za namene tega vmesnega SGP srednjeafriško skupino držav sestavlja Kamerun, ki je edina država, ki je do zdaj parafirala sporazum.

[2] Države, ki jih zajema ta regija, so Kamerun, Srednjeafriška republika, Čad, Demokratična republika Kongo, Kongo, Ekvatorialna Gvineja, Gabon ter Sao Tome in Principe.

[3] UL C […], […], str. […].